Hokkie gee Elita vlerke | Netwerk24
Deur Andrea Küsel 04 Januarie 2019 07:35
Van kleins af is sy op die hokkieveld en haar drome het in haar matriekjaar ’n realiteit geword toe sy in groen en goud vir Suid-Afrika uitgedraf het.
Elita van Staden (18) van die Hoërskool Menlopark sê ’n hoogtepunt in haar lewe was toe sy verlede jaar as deel van die o.18 junior Suid-Afrikaanse hokkiespan teen Australië gewen het. Dit was die eerste keer sedert 2002 dat dié junior span hul Australiese teenstanders kon laat les opsê.
Elita van Staden (18) van die Hoërskool Menlopark in Pretoria.
“Van kleins af speel ek hokkie, sommer langs die veld, omdat my ma ’n hokkieafrigter is. Toe ons teen Australië gewen het, het dit gevoel asof die drome wat ek as klein dogtertjie gehad het, waar geword het,” sê sy.
En nou gee haar vernuf op die hokkieveld haar die geleentheid om in die buiteland te gaan studeer. “Ek het ’n beurs gekry om in Amerika aan die Universiteit van Pennsilvanië te gaan studeer.” Sy vertrek in Augustus daarheen om aan atletiek en hokkie deel te neem. Sy gaan ondernemingsbestuur studeer.
“Ek is ’n bietjie op my senuwees oor die feit dat ek Amerika toe trek, dit is nogal ’n uitdaging, maar as jy só ’n geleentheid kry is daar nie ’n kans dat ’n mens nee kan sê nie.”
Sy beplan om eendag ’n sakevrou te word wat by die New Yorkse aandelebeurs in Wall Street werk. “My droom is om die wêreld te verander uit die boonste kantoor van een van die grootste maatskappye in die wêreld,” sê sy.
Sy sê haar passie is om dinge te ontleed en te herstruktureer sodat dit verbeter kan word. “Ek wil graag ’n indruk maak op mense se lewens en ek glo ek kan dit doen as ’n sakevrou.”
Benewens haar prestasies op die sportveld het Elita vyf onderskeidings verwerf in Afrikaans, ekonomie, rekeningkunde, lewensoriëntering en Frans.
Een van haar grootste rolmodelle is haar pa, Kobus, ’n sitrusboer van Hoedspruit. “Alhoewel ek na Pretoria verhuis het om skool te gaan in die Laerskool Menlopark, het my pa steeds elke naweek deurgery om my te ondersteun as ek sport gedoen het.”
Haar ma, Maleni, is ’n onderwyseres.
Meer oor: Hoërskool Menlopark | Matriek2018 | Matriekeksamen2018 | Matrieks | Matriekuitslae2018